text: Handicappet udsat for chikane
  16 november 2011 kl. 16.49
  Handicappede, der chikaneres i deres boliger, er ofte nødt til selv at gøre noget ved det. Det viser en sag fra Rødekro.
  41-årige NIels Peter Christensen er gennem længere tid blevet chikaneret af en anden handicappet mand, der bor i samme bebyggelse i Rødekro. Men kommunen kan ikke gribe ind.
  Manden har kastet sin kærlighed på Niels Peter Christensen, og deres oprindelige venskab er blevet til forfølgelse. 
  Da manden flyttede til bebyggelsen, begyndte de to mænd at gå ture sammen og snakke. 
  Men den anden mand er blevet mere og mere fysisk påtrængende, han vil holde hånd under gåturene, tager Niels Peter Christensen på lårene, når de sidder ned, og er begyndt at ville kysse godnat i døren. Og det var mere, end den 41-årige ville stå model til. 
  Den anden mand er så handicappet, at TV SYD - der bringer historien i aften - har valgt ikke at forsøge at interviewe ham. Også fordi problemet er større end den enkelte plageånd.
  Aabenraa kommune kan ikke gribe ind.
  Ifølge kommunen skal der decideret livstruende overgreb til, før samfundet kan skride til magtanvendelse overfor den insisterende mand.
  